張競辰永康所居萬卷堂
作者：蘇軾
朝代：宋

paragraphs: 君家四壁如相如，卷藏天祿吞石渠。
豈惟鄴侯三萬軸，家有世南行祕書。
兒童拍手笑何事，笑人空腹談經義。
未許中郎得異書，且與揚雄說奇字。
清江縈山碧玉環，下有老龍千古閑。
知君好事家有酒，化爲老人夜扣關。
留侯之孫書滿腹，玉函寶方何用讀。
濠梁空復五車多，圯上從來一編足。